Moontlike pleitooreenkoms ná tweejarige sterf | Maroela Media
Die saak teen 'n 22-jarige man, wat daarvan beskuldig word dat hy die tweejarige Hakeem Baartman vermoor het, is Dinsdag in die hooggeregshof in Port Elizabeth uitgestel vir 'n moontlike pleitooreenkoms.
Die 22-jarige vermeende bendelid, Marshall Thomas, het vlugtig in die hof verskyn. Hy staan tereg op aanklag van moord op die kleuter in November 2017.
Johan van der Spuy, vir Thomas, het die hof versoek dat die saak uitgestel word om 'n moontlike pleit- en vonnisooreenkoms aan te gaan.
Klein Hakeem was op 18 November 2017 in Helenvale in 'n gebied genaamd "Die Gat" toe bendegeweld uitgebreek het. 'n Dwaalkoeël het hom getref en hy is op die toneel dood.
'n 17-jarige tiener is op dieselfde dag in die nek geskiet. Die 17-jarige het glo op die trappies van 'n huis in Hartbeesstraat gesit toe Thomas hom genader en op hom begin skiet het. Die tiener het in die straat in gehardloop en Thomas het op hom bly vuur. Tydens die skietery het 'n dwaalkoeël Hakeem getref.